Perspektief op gebed (4) - Die hartklop van gebed. - Jan van der Watt - www.bybelkennis.co.za
by Mitch Kalp · 08/09/2020
In stilte oorweldig
Ons sê mos baie dat ons 'stil' word voor die Here. Dit is juis in daardie oomblikke van 'stille nadenke' dat die wonder van God se teenwoordigheid jou oorweldig!
Geliefde, dit is nie iets waaroor 'n mens eintlik kan skryf of praat nie! Dit is iets wat jy moet ervaar! Dit is iets wat jy kan ervaar as jy jou hand en hart in geloof na die Here rig. Dan eers word dit deel van jou lewe. Jy weet, 'n mens kan baie OOR God en gebed praat, maar dit is eers as jy werklik die nabyheid van GOD ervaar het dat jy daarin slaag om MET Hom in gebed te praat.
Maar gebed is ook soos 'n spieël. As jy in die teenwoordigheid van die Almagtige God staan, sien jy ook jou eie gebrokenheid raak. Geen mens wat voor God in gebed staan, kan met enige sweempie van hoogmoed of selfversekerdheid daar staan nie. Daar, voor die almag van die Barmhartige God, besef jy jou eie onmag en nietigheid. En as 'n mens dit eers besef, is jy gereed om werklik voor die God van hemel en aarde te buig! Dan kan jy gesels…
As ons van die lewende God iets vra, moet ons weet dat Hy daaraan sal aandag gee! Dit moet ons verwagting wees! Immers, as ons halfhartig bid, wat sê ons eintlik daarmee vir God? Stel ons nie so eintlik 'n mosie van wantroue in Hom in nie?